vlatka pokos

Vlatka Pokos je nakon dugo vremena opet "uzburkala" javnost sa svojim objavama. Sada se osvrnula na proslavu Dana Pobjede i Dana borbe protiv fašizma.

Na svom Instagramu objavila je fotografiju partizana i napisala: "Ponosna sam na partizane koji su se borili na strani svjetla i prezirem fašiste, kao i one koji ih veličaju danas u Hrvatskoj!".

Ta njezina objava je izazvala kritike mnogih kojima se to nije svidjelo. Nakon toga je Vlatka posvjetila novi status u kojem je odbrusila svima koji su se našli uvrijeđenima. Njima se obratila sa sljedećom objavom: "Nakon mog jučerašnjeg posta doživjela sam degutantne napade i poruke, čak od nekih ljudi koje sam smatrala prijateljima. U Hrvatskoj ako nisi ustaša i znaš nešto o povijesti, proglašen si izdajicom, komunistom, jugonostalgičarem.

Nisam niti jedno od toga, željela sam Hrvatsku kao i ostalih 96% građana na referendumu. Duboko sam razočarana onim što je Hrvatska danas. Leglo korupcije, mržnje, lopovluka, profašizma i revidiranja povijesti.

Vjerujem da je to najveći razlog iseljavanja iz Hrvatske. Sanjam o civiliziranoj zemlji koja prihvaća i tretira sve ljude jednako. Nažalost, većina se utapa u bolesnom nacionalizmu i mržnji.

Maloumnici ne shvaćaju da bez partizana Hrvatske ne bi bilo. Fašistička NDH bila bi kažnjena i raskomadana između velikih sila.

Ali opet, potrebno je malo zdravog razuma i povijesnih činjenica da bi se moglo razmišljati na normalan i objektivan način.

I za kraj, ako trebam birati između ustaša i partizana, tu dileme nema: BIRAM PARTIZANE, ANTIFAŠISTE. Uostalom, poslušajte što je govorio Franjo Tuđman. On je bio ponosni partizan i antifašist".